John Christmas Møller

Guido Leo John Christmas Møller (1894–1948) var en dansk politiker. Han var partileder for Det Konservative Folkeparti i mye av 1930- og 1940-årene og sentral i den danske motstandsbevegelsen under okkupasjonen.

Han begynte allerede i gymnastiden i København å engasjere seg politisk. Han satte seg fore å omdanne det gamle Højre til et moderne parti med appell til den brede middelklassen. I 1915 ble Det Konservative Folkeparti dannet, og Christmas Møller ble formann i Konservativ Ungdom.

Christmas Møller ble medlem av Folketinget i 1920, bare 26 år gammel, mens Riksdagen ennå hadde et tokammersystem. Han ble formann i den konservative folketingsgruppen i 1928, formann i riksdagsgruppen i 1931 og formann i partiets hovedstyre i 1932. Christmas Møller stod for en nasjonalsinnet og sosialt bevisst politikk, og forsvarte demokratiet og parlamentarismen mot autoritære strømninger. Han tilhørte mindretallet i eget parti som ville avskaffe tokammersystemet ved grunnlovsendring. Forslaget ble avvist ved folkeavstemning i 1939. Christmas Møllers motstandere på partiets autoritære høyreside brukte anledningen til å felle ham som partileder.

Christmas Møller opplevde det tyske angrepet på Danmark den 9. april 1940 som ydmykende. Han ble utpekt til handelsminister i de første samlingsregjeringene under okkupasjonen, men kritiserte den danske samarbeidspolitikken. Han måtte trekke seg som minister i oktober samme år, etter trusler fra tyskerne. Christmas Møller var med på å danne motstandsgruppen Frit Danmark. I 1942 flyktet han til England. Selv om han ble formann for Det danske råd i London og representant for Frihedsrådet, fikk han ikke den innflytelsen han hadde håpet på. Med sine ildfulle radiotaler fra BBC i London ble Christmas Møller likevel et ikon for den danske motstandsbevegelsen.

Etter frigjøringen i mai 1945 og frem til november var Christmas Møller utenriksminister i en samlingsregjering. Han forberedte utenrikstjenesten på å håndtere et større internasjonalt samkvem etter krigen. Fra 1945 til 1947 var han formann i den konservative riksdagsgruppen. Han advarte sterkt mot Venstre-regjeringens forsøk på å gjenforene Sydslesvig med Danmark. Christmas Møller bidrog til å felle regjeringen på grensespørsmålet i 1947 og brøt så med sitt eget parti. Han døde brått av hjertestans i 1948, 54 år gammel.

Familie og utdannelse 
Han var sønn av bokholder og senere aksjemegler Hans Christian Møller og hustru Anna Cathrine Christmas. Navnet Christmas stammer fra en av morens forfedre, en irsk koffardikaptein. Moren døde da gutten var ni år gammel, og faren giftet seg på nytt med hennes kusine, Ragna Eskildsen. Familien bodde i Bredgade i København, men tilbragte somrene i en villa i Espergærde ved Helsingør. Ole Bjørn Kraft ble Christmas Møllers barndomsvenn.

Han giftet seg i 1919 med Carmen Riis. De fikk datteren Anna Lise året etter, men skilte lag. Møller giftet seg på nytt i 1923 med Gertrud Jessen. De fikk sønnen John i 1924. 18 år gammel meldte «lille John» seg til britisk tjeneste i den andre verdenskrig. Han falt som løytnant i Grenadier Guards i de siste ukene av krigen i 1945.

John Christmas Møllers grandniese, Pia Christmas-Møller, har også vært leder i Det Konservative Folkeparti.

Han tok studentereksamen ved Rungsted Kostskole i Hørsholm i 1911 og juridisk embedseksamen ved Københavns Universitet i 1922. Han viet mesteparten av sitt liv til politisk arbeid. Etter å ha blitt fjernet fra sine politiske verv etter ordre fra okkupasjonsmakten i 1941, forsøkte Christmas Møller en tid å praktisere som advokat, med lite hell.

Utmerkelser 
Fra 3. september 1945 var han æresdoktor ved Universitetet i Oslo.

Referanser

Litteratur 

 
 
 
 
 
 
 

Danske utenriksministre
Danske handelsministre
Det Konservative Folkeparti-ministre
Folketingsmedlemmer fra Det Konservative Folkeparti
Danske partiledere
Danske jurister
Alumni fra Københavns Universitet
Dansker fra andre verdenskrig
Personer fra København